Reili Rand

Reili Rand (sündinud 19. märtsil 1991 Kärdlas) on Eesti poliitik, alates 18. aprillist 2023 XV Riigikogu liige, alates 4. aprillist 2023 Sotsiaaldemokraatliku Erakonna peasekretäri kohusetäitja ja endine Hiiumaa valla vallavanem.

Ta oli alates 19. juulist 2022 kuni kevadeni 2023 XIV Riigikogu liige. 

Rand on lõpetanud Emmaste põhikooli, 2010 Käina gümnaasiumi ja 2014. aastal Tartu Ülikooli ühiskonnateaduste instituudi sotsioloogia, sotsiaaltöö ja sotsiaalpoliitika eriala, kaitstes lõputöö teemal "Meeste ja naiste poliitiline orientatsioon ning hinnangud perepoliitika vajalikkusele Eestis".

Rand juhtis aastatel 2015–2017 Hiiu valda. 7. novembrist 2017 kuni 25. novembrini 2021 oli ta nelja senise valla ühinemisel tekkinud Hiiumaa valla esimene vallavanem, ehkki alates 2020. aasta algusest viibis lapsehoolduspuhkusel.

Rand kuulub 2015. aastast Sotsiaaldemokraatlikku Erakonda.  Ta kuulub 2022. aastast Riigikogu Sotsiaaldemokraatliku Erakonna fraktsiooni.

Rand kandideeris 2015. aasta Riigikogu valimistel ja sai 5. valimisringkonnas 342 häält.  Ta kandideeris 2017. aasta kohalike omavalitsuste valimisel, kus sai 490 häält. Ta sai 2019 Riigikogu valimistel 918 häält ja 2021 kohalike volikogude valimistel 342 häält. Ta kandideeris 2023. aasta valimistel Riigikokku, kogus valimisringkonnas nr 5 (Hiiu-, Lääne- ja Saaremaa) 1361 häält ning ei osutunud valituks, kuid sai Riigikogu liikmeks asendusliikmena.

Ta valiti 2015. aastal Sotsiaaldemokraatliku Erakonna Hiiumaa piirkonna esimeheks.  Kahel korral on ta valitud erakonna juhatusse, 2019. aastal erakonna aseesimeheks ja 2023 peasekretäri kohusetäitjaks. 

2009. aastal pälvis Rand auhinna Hea Eeskuju.

Töökohad 
Perede ja Laste Nõuandekeskuse projektijuht 2013
MTÜ Lapse Huvikaitse Koja tegevjuht 2013–2016
majandus- ja kommunikatsiooniministri abi 2014–2015
Eesti NATO Ühingu büroo- ja projektijuht 2015
Hiiu vallavanem 2015–2017
Hiiumaa vallavanem 2017–2021
SA Hiiumaa Haigla nõukogu liige alates 2017
Hiiumaa valla Emmaste osavallakogu liige alates 2021
Alates 2022 Riigikogu liige

Isiklikku
Reili Ranna elukaaslane on Priit Koff. Neil on tütar Friida (sündinud 2020) ja poeg Rudolf (sündinud 2022). Tema huvialad on purjetamine ja tervisesport.

Viited

Välislingid 
Reili Rand Riigikogu kodulehel
Reili Rand: "Pronkssõduri saaga kordamine Narvas maksab kätte aastakümneid". Eesti Päevaleht. 6. august 2022 kl 9.

Eesti vallavanemad
Sotsiaaldemokraatliku Erakonna poliitikud
XIV Riigikogu liikmed
XV Riigikogu liikmed
Sündinud 1991